Det kommer til at sige 'bang' over Aalborg fredag aften, når Danmarks største fyrværkerishow antændes på Limfjordsbroen. 19 minutter med fantastiske farver og høj musik. - Der er noget helt specielt i vente. Det er svært at sætte ord på. Jeg vil sige, det er hele oplevelsen og universet med musikken og fyrværkeriet, forklarer Krudt-Gunnar, der er indehaver af Højen & Magic Fyrværkeri ApS. Gunnar Børge Knudsen, også kaldet 'Krudt-Gunnar', lover en spektakulær, anderledes og helt speciel oplevelse, når han og hans hold fyrer op under Danmarks største fyrværkerishow. - Vi har arbejdet på det i flere måneder. Siden søndag har vi været seks mand i gang fra morgen til aften, og i morgen støder yderligere 15 mand til opsætningen, siger fyrværkeri-mester Gunnar Børge Knudsen. I løbet af de 19 minutter, showet varer, vil der blive skudt mellem 2.500 og 3.000 kilo krudt af. - Vi kører tre varevogne med fyrværkeri til Aalborg. Og flere biler med udstyr, siger Krudt-Gunnar. Fyrværkerishowet kan opleves direkte på TV2nord.dk, TV2 Nords Facebookside eller på TV2 Nord SALTO fredag fra klokken 23:15 . Vejret bliver ikke et problem På trods af regn og blæst de første dage af Tall Ships Races 2019, skal man som gæst ikke frygte for en aflysning. - Der er ingen regler for, hvornår det blæser for meget til at afvikle et fyrværkerishow. Det er en individuel vurdering, forklarer fyrværkeri-mester Gunnar Børge Knudsen. Vejtudsigten siger skyfrit og kun en lille smule blæst. - Det er perfekt. Så vi er glade, siger Krudt-Gunnar. Trafik og afspærringer Limfjordsbroen vil være helt lukket fredag den 5. juli 2019 kl. 18.00-01.00. Allerede fra middagstid vil der dog være delvist spærret. - Lukningen skyldes sikkerhedsafstand til fyrværkeriet. Vi lukker gradvist ned for trafikken over broen, således at den østlige vejbane, fortov og cykelsti spærres fra klokken 12.00. Fra klokken 18.00 vil broen være helt lukket, og så åbner vi gradvist op for trafikken igen fra kl. 01.00, forklarer vicepolitiinspektør Anders Uhrskov, Nordjyllands Politi i en pressemeddelelse. Cyklister og gående kan under lukningen benytte Kulturbroen, mens bilister henvises til Limfjordstunnellen. Politiet forventer, at der fra kl. 02.00 lørdag den 6. juli igen er åbent for al trafik over Limfjordsbroen. - Dem, som kommer langvejs fra, kan tage bilen til fyrværkeri, men bor man i Aalborg-området, skal man hoppe på cyklen eller bussen, lyder opfordringen fra Henrik Jess Jensen, formand for havne, transport og teknikgruppen, Aalborg Event. Der oprettes 200-300 parkeringspladser på Stigsborg Brygge for gæsterne, der kommer nordfra. I tidsrummet kl. 22.45 til kl. 23.45 vil kulturbroen være lukket for passage fra såvel Aalborg- som Nørresundby-siden. Umiddelbart efter at fyrværkeriet er overstået fredag aften, vil der igen blive åbnet, for at fodgængere og cyklister kan benytte broen. Fyrværkerishowet kan opleves direkte på TV2nord.dk, TV2 Nords Facebookside eller på TV2 Nord SALTO fredag fra klokken 23:15 .

Referat:
3.000 kilo krudt blandet med høj musik og forventningens glæde. Et spektakulært fyrværkerishow kan opleves i Aalborg fredag kl. 23:15.